CELEX: 
Language: el
Date: 2021-05-10 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2019/856 όσον αφορά τις διαδικασίες υποβολής αιτήσεων και επιλογής στο πλαίσιο του Ταμείου Καινοτομίας

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το Ταμείο Καινοτομίας συστάθηκε με το άρθρο 10α παράγραφος 8 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου, με σκοπό τη στήριξη της καινοτομίας στον τομέα των τεχνολογιών και των διαδικασιών χαμηλών εκπομπών διοξειδίου του άνθρακα. Με βάση τις κατ’ εξουσιοδότηση εξουσίες που ανατέθηκαν στην Επιτροπή με το ίδιο άρθρο, η Επιτροπή εξέδωσε στις 26 Φεβρουαρίου 2019 τον κατ’ εξουσιοδότηση κανονισμό (ΕΕ) 2019/856 της Επιτροπής για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του Ταμείου Καινοτομίας, ο οποίος περιείχε λεπτομέρειες σχετικά με τη διαδικασία υποβολής αίτησης και με τα κριτήρια επιλογής.
            
            
               Ειδικότερα, ο κατ’ εξουσιοδότηση κανονισμός (ΕΕ) 2019/856 θέσπισε διαδικασία επιλογής δύο σταδίων για έργα μεγάλης κλίμακας. Η Επιτροπή είχε ήδη αποκτήσει πρακτική εμπειρία από τις διαδικασίες επιλογής, καθώς η πρώτη πρόσκληση υποβολής προτάσεων για έργα μεγάλης κλίμακας δρομολογήθηκε τον Ιούλιο του 2020 με διαδικασία επιλογής δύο σταδίων και η πρώτη πρόσκληση υποβολής προτάσεων για έργα μικρής κλίμακας δρομολογήθηκε τον Δεκέμβριο του 2020 με διαδικασία επιλογής ενός σταδίου.  
            
            
               Η πρώτη πρόσκληση υποβολής προτάσεων για έργα μεγάλης κλίμακας έλαβε περισσότερες από 300 αιτήσεις. Συνολικά, οι αιτούντες ζήτησαν επιχορηγήσεις άνω των 20 δισ. EUR, ενώ ο διαθέσιμος όγκος στο πλαίσιο της πρόσκλησης ανερχόταν σε 1 δισ. EUR. Μια προσεκτικότερη εξέταση των αιτήσεων αποκαλύπτει μια πληθώρα άρτιων και αρκετά διαφοροποιημένων έργων καθαρής τεχνολογίας
                  1
               . Αν και η περίοδος υποβολής αιτήσεων δεν έχει ακόμη κλείσει, η πρώτη πρόσκληση υποβολής προτάσεων για έργα μικρής κλίμακας φαίνεται επίσης να προσελκύει μεγάλο ενδιαφέρον. 
            
            
               Η αξιολόγηση των αιτήσεων από την πρώτη πρόσκληση υποβολής προτάσεων για έργα μεγάλης κλίμακας βρίσκεται ακόμη σε εξέλιξη, ωστόσο πολλά έργα, τα οποία είναι ώριμα και πολλά υποσχόμενα, δεν μπορούν να επιλεγούν λόγω περιορισμένου προϋπολογισμού. Για να ανταποκριθεί στην τρέχουσα υψηλή ζήτηση στήριξης από το Ταμείο Καινοτομίας, η Επιτροπή θα πρέπει να διαθέτει την ευελιξία να επιλέξει μεταξύ διαδικασίας επιλογής δύο σταδίων και διαδικασίας επιλογής ενός σταδίου για την πρόσκληση υποβολής προτάσεων για έργα μεγάλης κλίμακας, όπως ισχύει ήδη με την πρόσκληση υποβολής προτάσεων για έργα μικρής κλίμακας. Η διαδικασία επιλογής ενός σταδίου συντομεύει πολύ το χρονικό διάστημα έως την έγκριση της επιχορήγησης και δίνει τη δυνατότητα να παρασχεθεί ταχύτερα στήριξη στην υφιστάμενη δεξαμενή ώριμων έργων καθαρής τεχνολογίας στο πλαίσιο της ταχείας πράσινης ανάκαμψης. 
            
            
               Με βάση την υπερπροσφορά έργων που υποβλήθηκαν κατά την πρώτη πρόσκληση η οποία δρομολογήθηκε τον Ιούλιο του 2020 και προκειμένου να παρασχεθεί ταχύτερη στήριξη σε καινοτομικά έργα καθαρής τεχνολογίας, ο κατ’ εξουσιοδότηση κανονισμός (ΕΕ) 2019/856 θα πρέπει να τροποποιηθεί, συναφώς, ώστε να παρασχεθεί στην Επιτροπή η ευελιξία να αποφασίζει σχετικά με την οργάνωση της διαδικασίας υποβολής αιτήσεων και, επομένως, και της διαδικασίας επιλογής σε ένα ή σε δύο στάδια. 
            
            
               Η απόφαση για εφαρμογή της διαδικασίας ενός ή δύο σταδίων για την υποβολή αιτήσεων θα λαμβάνεται από την Επιτροπή σε διαβούλευση με τα κράτη μέλη και κατά περίπτωση, ανάλογα με τη δεξαμενή πολλά υποσχόμενων έργων καθαρής τεχνολογίας που τελούν σε αναμονή από τις προηγούμενες προσκλήσεις και με σκοπό την καλύτερη ανταπόκριση στη ζήτηση της αγοράς.
            
            
               Μια πρόσθετη τροποποίηση αφορά τη συνδρομή για ανάπτυξη έργων, που μπορεί να παρασχεθεί σε έργα τα οποία δεν είναι αρκετά ώριμα, ωστόσο έχουν δυνατότητες να εκπληρώσουν όλα τα κριτήρια επιλογής αν αναπτυχθούν περισσότερο. Η πρόταση διευκρινίζει ότι η συνδρομή αυτή μπορεί να παρασχεθεί επίσης με τη μορφή τεχνικής βοήθειας.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με την παράγραφο 4 της κοινής αντίληψης σχετικά με τις κατ’ εξουσιοδότηση πράξεις που προσαρτάται στη διοργανική συμφωνία για τη βελτίωση του νομοθετικού έργου μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής
                  2
               , πραγματοποιήθηκαν οι κατάλληλες διαβουλεύσεις κατά την προετοιμασία του παρόντος κατ’ εξουσιοδότηση κανονισμού. Κατά τη συνεδρίαση της ομάδας εμπειρογνωμόνων του Ταμείου Καινοτομίας στις 7 Δεκεμβρίου 2020, πραγματοποιήθηκε ανταλλαγή απόψεων επί του θέματος. Η γραπτή διαβούλευση επί της αρχής της τροποποίησης, η οποία διεξήχθη μεταξύ 23ης Δεκεμβρίου 2020 και 15ης Ιανουαρίου 2021, έδειξε ότι υπάρχει μεγάλη υποστήριξη υπέρ αυτής (δεκαοκτώ θετικές απαντήσεις, πέντε αρνητικές). Στη συνέχεια ζητήθηκε η γνώμη των εμπειρογνωμόνων του Ταμείου Καινοτομίας γραπτώς, μεταξύ 10ης και 23ης Φεβρουαρίου 2021, σχετικά με το σχέδιο κειμένου του παρόντος κατ’ εξουσιοδότηση κανονισμού και δύο μέλη της ομάδας υπέβαλαν γραπτές παρατηρήσεις.  
            
            
               Τα σχετικά με τη διαβούλευση έγγραφα διαβιβάστηκαν ταυτόχρονα στο Ευρωπαϊκό Κοινοβούλιο και το Συμβούλιο, όπως προβλέπεται στην κοινή αντίληψη σχετικά με τις κατ’ εξουσιοδότηση πράξεις. 
            
            
               Οι παρατηρήσεις που διατυπώθηκαν από την ομάδα εμπειρογνωμόνων ελήφθησαν υπόψη κατά την εκπόνηση του κατ’ εξουσιοδότηση κανονισμού.
            
            
               Το σχέδιο του κατ’ εξουσιοδότηση κανονισμού δημοσιεύτηκε στη διαδικτυακή πύλη για τη βελτίωση της νομοθεσίας για περίοδο υποβολής παρατηρήσεων διάρκειας τεσσάρων εβδομάδων, από τις 17 Μαρτίου έως τις 14 Απριλίου. Κατά τη διάρκεια της εν λόγω περιόδου, υποβλήθηκαν παρατηρήσεις από δύο πολίτες, επτά επιχειρήσεις και οκτώ ενώσεις επιχειρήσεων, οργανισμούς και εταιρείες συμβούλων. Δεκατρείς απαντήσεις εξέφρασαν θετική γνώμη σχετικά με την καθιέρωση διαδικασίας επιλογής ενός σταδίου, δύο εξέφρασαν αρνητική γνώμη και δύο δεν εξέφρασαν γνώμη επί του θέματος. Κατά κύριο λόγο, τα ενδιαφερόμενα μέρη εξέφρασαν την ικανοποίησή τους για την προοπτική μείωσης του χρονικού διαστήματος που μεσολαβεί μεταξύ της υποβολής αίτησης και της έγκρισης της επιχορήγησης, δυνατότητα την οποία προσφέρει η τροποποίηση. Κάποιες παρατηρήσεις αφορούσαν τη διοργάνωση των προσκλήσεων υποβολής προτάσεων, για παράδειγμα, τον σχεδιασμό των προσκλήσεων κατά τέτοιο τρόπο ώστε οι αιτούντες να μπορούν να παρέχουν όλες τις πληροφορίες που απαιτούνται για την υποβολή μιας άρτιας και υψηλής ποιότητας πρότασης και να προσφέρεται επαρκής υποστήριξη στους αιτούντες. 
            
            
               Όλες οι παρατηρήσεις που ελήφθησαν σχετικά με την παροχή συνδρομής για ανάπτυξη έργων με τη μορφή τεχνικής βοήθειας ήταν θετικές.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο παρών κατ’ εξουσιοδότηση κανονισμός εισάγει κατάλληλες τροποποιήσεις του κατ’ εξουσιοδότηση κανονισμού (ΕΕ) 2019/856 με σκοπό, αφενός, την παροχή δυνατότητας για διαδικασία υποβολής αιτήσεων ενός σταδίου όσον αφορά έργα μεγάλης κλίμακας που πρόκειται να χρηματοδοτηθούν από το Ταμείο Καινοτομίας και, αφετέρου, την αποσαφήνιση των μορφών με τις οποίες παρέχεται συνδρομή για ανάπτυξη έργων. 
            
            
               Το άρθρο 9 παράγραφος 2 στοιχείο δ) τροποποιείται ώστε να συμπεριλάβει τα υποχρεωτικά ελάχιστα στοιχεία στις αποφάσεις της Επιτροπής για δημοσίευση προσκλήσεων υποβολής προτάσεων συμβατών με την υποβολή αίτησης ενός σταδίου για έργα μεγάλης κλίμακας.
            
            
               Το άρθρο 10 τροποποιείται ώστε να εισαγάγει τη δυνατότητα εφαρμογής διαδικασίας επιλογής ενός σταδίου για έργα μεγάλης κλίμακας.
            
         
         
            
               Εισάγεται νέο άρθρο 12α, το οποίο περιγράφει τη διαδικασία επιλογής αιτήσεων που υποβάλλονται στο πλαίσιο της διαδικασίας αίτησης ενός σταδίου.
            
            
               Το άρθρο 13 παράγραφος 2 τροποποιείται ώστε να συμπεριλάβει την τεχνική βοήθεια ως μορφή συνδρομής για ανάπτυξη έργων, η οποία παρέχεται σύμφωνα με το άρθρο 12 παράγραφος 2.
            
            
               Το άρθρο 21 τροποποιείται ώστε, αφενός, να εισαγάγει τη διαβούλευση με τα κράτη μέλη όσον αφορά τη συνδρομή για ανάπτυξη έργων στην περίπτωση που εφαρμόζεται η διαδικασία ενός σταδίου για την υποβολή αίτησης και, αφετέρου, να επεκτείνει την υποχρέωση υποβολής εκθέσεων που έχει η Επιτροπή έναντι των κρατών μελών σχετικά με την υλοποίηση των αποφάσεων ανάθεσης στη διαδικασία του ενός σταδίου.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 10.5.2021
            
            
               για την τροποποίηση του κατ’ εξουσιοδότηση κανονισμού (ΕΕ) 2019/856 όσον αφορά τις διαδικασίες υποβολής αιτήσεων και επιλογής στο πλαίσιο του Ταμείου Καινοτομίας 
                  
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου
                  3
               , και ιδίως το άρθρο 10α παράγραφος 8 τέταρτο εδάφιο,
            
            
               Εκτιμώντας τα ακόλουθα:
            
            
               (1)Ο κατ’ εξουσιοδότηση κανονισμός (ΕΕ) 2019/856 της Επιτροπής
                  4
                ορίζει κανόνες για τη λειτουργία του Ταμείου Καινοτομίας. Θεσπίζει διαδικασία υποβολής αιτήσεων σε δύο στάδια, αποτελούμενη από το στάδιο της εκδήλωσης ενδιαφέροντος και το στάδιο της πλήρους αίτησης.   
            
            
               (2)Η διαδικασία υποβολής αιτήσεων σε δύο στάδια έχει μεν το πλεονέκτημα ότι μειώνει τη διοικητική επιβάρυνση για τους προτείνοντες τα έργα κατά το πρώτο στάδιο, ωστόσο αυξάνει το χρονικό διάστημα μεταξύ της υποβολής των αιτήσεων και της παροχής χρηματοδότησης στα έργα που προκρίνονται. Η πείρα από την πρώτη πρόσκληση υποβολής προτάσεων, κατά την οποία ελήφθη μεγάλος αριθμός αιτήσεων για έργα διαφορετικού βαθμού ωριμότητας, κατέδειξε την ανάγκη να μειωθεί η εν λόγω περίοδος, ώστε να υπάρχει το περιθώριο να παρασχεθεί εγκαίρως στήριξη σε ώριμα έργα. Η μείωση της περιόδου αυτής θα ήταν επίσης επωφελής στο πλαίσιο της οικονομικής ανάκαμψης εντός του οποίου θα πρέπει να κινητοποιούνται γρήγορα επενδύσεις για την εξάπλωση των καθαρών τεχνολογιών.
            
            
               (3)Είναι, επομένως, απαραίτητο να προβλεφθεί διαδικασία υποβολής αιτήσεων ενός σταδίου, που θα περιλαμβάνει την πλήρη αίτηση χωρίς το στάδιο της εκδήλωσης ενδιαφέροντος. Η Επιτροπή θα πρέπει να μπορεί να επιλέγει μεταξύ διαδικασίας υποβολής αιτήσεων σε δύο στάδια και διαδικασίας υποβολής αιτήσεων σε ένα στάδιο, κατά περίπτωση, όταν αποφασίζει σχετικά με τη δημοσίευση της πρόσκλησης υποβολής προτάσεων. 
            
            
               (4)Ο κατ’ εξουσιοδότηση κανονισμός (ΕΕ) 2019/856 προβλέπει την παροχή συνδρομής για ανάπτυξη έργων σε έργα που δεν πληρούν το κριτήριο ωριμότητας που αναφέρεται στο άρθρο 11 παράγραφος 1 στοιχείο γ) του ίδιου κανονισμού αλλά τα οποία έχουν τη δυνατότητα να εκπληρώσουν αυτό το κριτήριο. Σύμφωνα με το άρθρο 13 παράγραφος 2 του κατ’ εξουσιοδότηση κανονισμού (ΕΕ) 2019/856, η συνδρομή αυτή μπορεί να λάβει μόνο τη μορφή επιχορήγησης. Για τη διευκόλυνση της περαιτέρω ανάπτυξης των εν λόγω έργων, θα πρέπει απαραιτήτως·να δοθεί η δυνατότητα να παρέχεται η εν λόγω συνδρομή με τη μορφή τεχνικής βοήθειας. 
            
            
               (5)Συνεπώς, ο κατ’ εξουσιοδότηση κανονισμός (ΕΕ) 2019/856 θα πρέπει να τροποποιηθεί αναλόγως, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τροποποιήσεις του κατ’ εξουσιοδότηση κανονισμού (ΕΕ) 2019/856
            
            
               Ο κατ’ εξουσιοδότηση κανονισμός (ΕΕ) 2019/856 τροποποιείται ως εξής:
            
            
               (1)στο άρθρο 9, η παράγραφος 2 τροποποιείται ως εξής:
            
         
         
            
               α)το στοιχείο δ) αντικαθίσταται από το ακόλουθο κείμενο: 
            
            
               «δ) περιγραφή της διαδικασίας υποβολής αιτήσεων, στην οποία προσδιορίζεται εάν εφαρμόζεται διαδικασία ενός σταδίου ή δύο σταδίων, και λεπτομερής πίνακας με τις πληροφορίες και τα έγγραφα που πρέπει να υποβληθούν σε κάθε στάδιο της διαδικασίας υποβολής αίτησης·»·
            
            
               β)το στοιχείο στ) αντικαθίσταται από το ακόλουθο κείμενο: 
            
            
               «στ) εφόσον εφαρμόζεται απλουστευμένη διαδικασία υποβολής αίτησης σύμφωνα με το άρθρο 10 παράγραφος 4 και ειδική διαδικασία επιλογής σύμφωνα με το άρθρο 12β, οι κανόνες σχετικά με τις εν λόγω διαδικασίες·»·
            
            
               (2)το άρθρο 10 τροποποιείται ως εξής:
            
            
               α)η παράγραφος 1 αντικαθίσταται από το ακόλουθο κείμενο:
            
            
               «1. Ο εκτελεστικός φορέας συγκεντρώνει τις αιτήσεις και οργανώνει τη διαδικασία υποβολής αιτήσεων όπως καθορίζεται στο άρθρο 9 παράγραφος 2 στοιχείο δ).»·
            
            
               β)οι παράγραφοι 2 και 3 αντικαθίστανται από το ακόλουθο κείμενο:
            
            
               «2. Η διαδικασία υποβολής αιτήσεων δύο σταδίων περιλαμβάνει τα ακόλουθα διαδοχικά στάδια:
            
            
               α)το στάδιο της εκδήλωσης ενδιαφέροντος·
            
            
               β)το στάδιο της υποβολής πλήρους αίτησης.
            
            
               Κατά το στάδιο εκδήλωσης ενδιαφέροντος, ο προτείνων το έργο υποβάλλει περιγραφή των κύριων χαρακτηριστικών του έργου, σύμφωνα με τις απαιτήσεις που ορίζονται στις σχετικές προσκλήσεις υποβολής προτάσεων, συμπεριλαμβανομένης περιγραφής της αποτελεσματικότητας του έργου, του βαθμού καινοτομίας και της ωριμότητας, όπως διευκρινίζεται στο άρθρο 11 παράγραφος 1 στοιχεία α), β) και γ).
            
            
               Κατά το στάδιο της υποβολής πλήρους αίτησης, ο προτείνων το έργο υποβάλλει λεπτομερή περιγραφή του έργου, καθώς και όλα τα δικαιολογητικά έγγραφα, συμπεριλαμβανομένου του σχεδίου ανταλλαγής γνώσεων.
            
            
               3. Όταν εφαρμόζεται η διαδικασία υποβολής αιτήσεων ενός σταδίου, ο προτείνων το έργο υποβάλλει πλήρη αίτηση, όπως περιγράφεται στην παράγραφο 2 τρίτο εδάφιο.»·
            
            
               (3)το άρθρο 12 τροποποιείται ως εξής: 
            
            
               α)ο τίτλος του άρθρου 12 αντικαθίσταται από το ακόλουθο κείμενο:
            
            
               «Διαδικασία επιλογής για τη διαδικασία υποβολής αιτήσεων δύο σταδίων»·
            
            
               β)η παράγραφος 6 απαλείφεται·
            
            
               (4)παρεμβάλλονται τα ακόλουθα άρθρα 12α και 12β:
            
            
               «Άρθρο 12a
            
         
         
            
               Διαδικασία επιλογής για τη διαδικασία υποβολής αιτήσεων ενός σταδίου
            
            
               1. Βάσει των αιτήσεων που έχουν ληφθεί, ο εκτελεστικός φορέας αξιολογεί, για κάθε έργο, την επιλεξιμότητα σύμφωνα με το άρθρο 10α παράγραφος 8 της οδηγίας 2003/87/ΕΚ. Κατόπιν, ο εκτελεστικός φορέας προχωρά στην επιλογή των επιλέξιμων έργων σύμφωνα με τις παραγράφους 2 και 3 του παρόντος άρθρου.
            
            
               2. Βάσει των αιτήσεων που έχουν ληφθεί, ο εκτελεστικός φορέας καταρτίζει πίνακα με τα έργα που πληρούν τα κριτήρια επιλογής που ορίζονται στο άρθρο 11 και προχωρά στην αξιολόγηση και την κατάταξη των έργων με βάση τα κριτήρια επιλογής που ορίζονται στο ίδιο άρθρο. Για τους σκοπούς της εν λόγω αξιολόγησης, ο εκτελεστικός φορέας συγκρίνει τα έργα με έργα του ίδιου τομέα, καθώς και με έργα άλλων τομέων. Στο τέλος της αξιολόγησης, ο εκτελεστικός φορέας καταρτίζει πίνακα προεπιλεγμένων έργων.
            
            
               3. Εάν ο εκτελεστικός φορέας διαπιστώσει ότι ένα έργο πληροί τα κριτήρια επιλογής που ορίζονται στο άρθρο 11 παράγραφος 1 στοιχεία α), β), δ) και ε) και, κατά περίπτωση, το κριτήριο επιλογής που ορίζεται σύμφωνα με το άρθρο 11 παράγραφος 2, αλλά δεν πληροί το κριτήριο που ορίζεται στο άρθρο 11 παράγραφος 1 στοιχείο γ), αξιολογεί κατά πόσο το έργο έχει τη δυνατότητα να εκπληρώσει το εν λόγω κριτήριο επιλογής εφόσον αναπτυχθεί περαιτέρω. Εάν το έργο έχει αυτή τη δυνατότητα, ο εκτελεστικός φορέας δύναται να χορηγήσει συνδρομή για ανάπτυξη έργων στο σχετικό έργο ή, στην περίπτωση που η συνδρομή για ανάπτυξη έργων χορηγείται από την Επιτροπή, προτείνει στην Επιτροπή να χορηγήσει την εν λόγω συνδρομή στο έργο.
            
            
               4. Ο πίνακας των προεπιλεγμένων έργων που αναφέρεται στην παράγραφο 2 και, κατά περίπτωση, η πρόταση που αναφέρεται στην παράγραφο 3 κοινοποιούνται στην Επιτροπή και περιλαμβάνουν τουλάχιστον τα ακόλουθα στοιχεία:
            
            
               α)
                     βεβαίωση συμμόρφωσης με τα κριτήρια επιλεξιμότητας και επιλογής·
            
            
               β)
                     λεπτομέρειες σχετικά με την αξιολόγηση και την κατάταξη του έργου·
            
            
               γ)
                     συνολικό κόστος του έργου και σχετικό κόστος σύμφωνα με το άρθρο 5 σε ευρώ·
            
            
               δ)
                     τη ζητούμενη συνολική στήριξη από το Ταμείο Καινοτομίας σε ευρώ·
            
            
               ε)
                     την προβλεπόμενη ποσότητα εκπομπών αερίων θερμοκηπίου που πρόκειται να αποφευχθεί·
            
            
               στ)
                     την προβλεπόμενη ποσότητα ενέργειας που πρόκειται να παραχθεί ή να αποθηκευτεί·
            
            
               ζ)
                     την προβλεπόμενη ποσότητα CO2 που πρόκειται να αποθηκευτεί·
            
            
               η)
                     πληροφορίες σχετικά με τη νομική μορφή της ζητούμενης στήριξης από το Ταμείο Καινοτομίας από τον προτείνοντα το έργο.
            
            
               5. Βάσει των στοιχείων που κοινοποιήθηκαν δυνάμει της παραγράφου 4 του παρόντος άρθρου, η Επιτροπή, κατόπιν διαβουλεύσεων με τα κράτη μέλη σύμφωνα με το άρθρο 21 παράγραφος 2, εκδίδει απόφαση ανάθεσης, στην οποία προσδιορίζει τη στήριξη στα επιλεγμένα έργα και, αν είναι σκόπιμο, καταρτίζει εφεδρικό πίνακα.
            
            
               Άρθρο 12β
            
            
               Διαδικασία επιλογής για έργα μικρής κλίμακας
            
            
               Κατά παρέκκλιση από τα άρθρα 12 και 12α, στα έργα μικρής κλίμακας δύναται να εφαρμοστεί ειδική διαδικασία επιλογής.»·
            
            
               (5)το άρθρο 13 παράγραφος 2 αντικαθίσταται από το ακόλουθο κείμενο:
            
            
               «2. Η συνδρομή για ανάπτυξη έργων χορηγείται από την Επιτροπή ή από τον εκτελεστικό φορέα, σύμφωνα με το άρθρο 12 παράγραφος 2 ή με το άρθρο 12α παράγραφος 3, με τη μορφή επιχορήγησης ή τεχνικής βοήθειας.»·
            
            
               (6)το άρθρο 21 τροποποιείται ως εξής:
            
         
         
            
               α)στην παράγραφο 2, το στοιχείο α) αντικαθίσταται από το ακόλουθο κείμενο:
            
            
               «α) τον πίνακα των προεπιλεγμένων έργων, συμπεριλαμβανομένου του εφεδρικού πίνακα, και τον πίνακα των έργων που προτείνονται για χορήγηση συνδρομής για ανάπτυξη έργων σύμφωνα με το άρθρο 12 παράγραφος 2 δεύτερο εδάφιο ή με το άρθρο 12α παράγραφος 3, πριν από τη χορήγηση της στήριξης·»·
            
            
               β)η παράγραφος 4 αντικαθίσταται από το ακόλουθο κείμενο:
            
            
               «4. Η Επιτροπή υποβάλλει εκθέσεις προς στα κράτη μέλη σχετικά με την πρόοδο που πραγματοποιήθηκε στην εφαρμογή του παρόντος κανονισμού, ιδίως σχετικά με την υλοποίηση των αποφάσεων ανάθεσης που αναφέρονται στο άρθρο 12 παράγραφος 5 και στο άρθρο 12α παράγραφος 5.»·
            
            
               (7)το άρθρο 27 παράγραφος 4 αντικαθίσταται από το ακόλουθο κείμενο:
            
            
               «4.   Οι προτείνοντες τα έργα παρέχουν λεπτομερείς πληροφορίες σχετικά με τις προβλεπόμενες δράσεις σύμφωνα με τις παραγράφους 1 και 2 του παρόντος άρθρου στο σχέδιο ανταλλαγής γνώσεων που υποβάλλεται σύμφωνα με το άρθρο 10 παράγραφος 2 τρίτο εδάφιο.».
            
            
               Άρθρο 2
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 10.5.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        Βλ. την έκθεση σχετικά με τις αιτήσεις: https://ec.europa.eu/clima/sites/clima/files/innovation-fund/large-scale_call_statistics_en.pdf
               
               
                  
                     (2)
                  
                        Διοργανική συμφωνία μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής, της 13ης Απριλίου 2016, για τη βελτίωση του νομοθετικού έργου (ΕΕ L 123 της 12.5.2016, σ. 1).
               
               
                  
                     (3)
                  
                        ΕΕ L 275 της 25.10.2003, σ. 32.
               
               
                  
                     (4)
                  
                        Κατ’ εξουσιοδότηση κανονισμός (ΕΕ) 2019/856 της Επιτροπής, της 26ης Φεβρουαρίου 2019, για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του Ταμείου Καινοτομίας (ΕΕ L 140 της 28.5.2019, σ. 6).